Poul Nødgaard (DF), 2000-12-05:
Det kan vel næppe undre, at Dansk Folkeparti stiller en række ændringsforslag, og det vil vi også gøre fremover.
I det foreliggende lovforslag kan man læse, at det er 6.700 personer, hvoraf de 2.800 er børn.
Jeg vil først lige omtale justitsministerens ændringsforslag til lovforslaget.
Jeg synes, de er helt o.k. Men bemærkningerne er efter Dansk Folkepartis opfattelse alt for lidt konkrete.
Justitsministeren siger i bemærkningerne til de ændringsforslag, han stiller, at det kan skyldes mange forskellige ting, at de er taget ud.
Jeg gætter på, at de fleste er taget ud af lovforslaget, fordi de efter lovforslagets fremsættelse har begået en kriminalitet af den ene eller anden art og dermed står tiltalt for et eller andet.
Men det er den der stigende anonymisering, som man ser også i bemærkningerne til den her betænkning, hvor man ligesom ikke helt kan blive klar over, hvorfor de egentlig er ude.
Jeg synes lige så godt, at man kunne splitte dem op: Så og så mange er udtaget af de og de grunde, og så og så mange af de og de grunde og så fremdeles, men det gør man bare ikke. Jeg vil også godt sige til justitsministeren, at når nu et stort flertal i Folketinget om et par dage trykker på knapperne for, at alle på det her forslag stort set skal have dansk statsborgerskab, så kommer der jo en dag efter denne, og det vil sige, at vi vil kunne opleve her i Folketinget, at ganske få dage efter, måske endda samme dag, der er trykket på knapperne, så er der igen en lang række af de personer, som har fået det danske statsborgerskab, som har begået en eller anden stor lovovertrædelse - kriminalitet, eller hvad det kan være: vold, voldtægt el. lign. - der bare kan stå og holde statsborgerskabet op i luften, og så kan de ingen sinde fratages det igen.
Det i sig selv er jo en stor fejl, for vi har jo undersøgt tidligere også juridisk, at det kan lade sig gøre
at fratage et statsborgerskab, og derfor burde man nok egentlig overveje at indføre statsborgerskab på en form for prøve.
Så vil jeg lige sige en enkelt ting om de oplysninger, som justitsministeren ikke længere vil give Folketinget.
Jeg sagde det sidste gang, da vi behandlede indfødsretforslaget, og jeg vil selvfølgelig gentage det her, for det er vigtigt, at vi får det frem: Vi synes, det er dybt kritisabelt, at man ikke kan få de oplysninger, som man kunne før i tiden.
Om folk er på understøttelse, dagpenge og lignende, kunne man for et par år tilbage i tiden få oplyst.
Man kunne få at vide, hvilke numre det drejede sig om.
Der siger justitsministeren i sit svar: Justitsministeriet har tidligere svaret, at det er uden betydning for behandling af ansøgning om naturalisation, om en ansøger har modtaget arbejdsløshedsdagpenge eller sociale ydelser.
Ja, det er ligegyldigt for justitsministeren og for store dele af Folketinget, men der er altså en opposition, der må have et berettiget krav på at få de oplysninger.
Men vi må jo prøve at rykke Venstre i ærmet, og jeg kunne godt tænke mig, at deres indfødsretordfører kom her på talerstolen og redegjorde for, om man for tid og evighed har tænkt sig at være bundet af den aftale, man har indgået med regeringen og andre partier her i Folketinget, om hele regelsættet for tildeling af dansk statsborgerskab, som vi i hvert fald i Dansk Folkeparti finder er alt, alt for let.
Så vil jeg lige sige noget om vores egne ændringsforslag.
De er jo nu indskrænket til kun at omfatte folk, der har gæld til det offentlige, eller som har begået kriminalitet osv.
Det er selvfølgelig et ganske betragteligt antal ændringsforslag, vi har stillet, men årsagen til, at vi ikke kan stille flere, er jo den ganske enkle, som jeg sagde før, at justitsministeren har frataget os mulighederne for at stille ændringsforslag, fordi vi ikke på normal vis kan få besvaret spørgsmålene.
Afslutningsvis vil jeg sige, at samtlige ændringsforslag, der er stillet, også nogle få, der ikke er stillet af Dansk Folkeparti, stemmer vi for.
Det er alle sammen ændringsforslag, der vil få vores støtte, og vi vil trykke på de grønne knapper, når nu man om en stund kommer til en afstemning om dette.